Gratis regshulp vir ANC-LP’s wat teen Zuma stemPres. Jacob Zuma (31 Mei 2017) Foto: Elmond Jiyane/GCIS Die South Africa First Forum het Sondag gratis regshulp belowe aan enige ANC-LP teen wie daar stappe gedoen sou word indien hy of sy Dinsdag ten gunste van ŉ mosie van wantroue teen pres. Jacob Zuma stem. SA First Forum se adv. Rod Solomons het Sondag in ŉ ope brief aan ANC-LP’s gesê die forum is bewus daarvan dat ANC-LP’s moet besluit of hulle met hul gewete gaan stem, terwyl hulle bekommerd is oor die implikasies indien hulle die opposisieparty se mosie ondersteun. “Baie van julle en jul families is afhanklik van jul parlementêre salaris vir jul lewensbestaan. Sou julle uit die parlement herroep word, hou dit ernstige gevolge vir julle in,” het Solomons gesê. “Die #SA1st Forum onderneem hiermee dat ons op ŉ pro bono-basis vir jou regshulp sal bied indien jy deur die ANC voor ŉ dissiplinêre komitee gedaag word omdat jy met jou gewete gestem en die mosie ondersteun het. Sterkte vir Dinsdag. Namens ons almal by SA First Forum.”